《湘春夜月 观灵武陆氏所藏仇十洲临李龙眠白描《龙女牧羊图》》
清代·杨夔生

听琤瑽，湘灵鼓瑟初终。又早罗袜轻钩，小谪出珠宫。

一点君山月落，盼泾阳霞色，红透天东。只千群羖䍽，驱来浩渺，羞说耕龙。

冰簪敲断，殢人娇怨，直恁惺忪。细认沙头，斑竹有、几丝酸泪，添染愁红。

帛书系未，似羁臣、数遍征鸿。潮又远，觅龙堂何处极空，摇碧谁讯槎风。

作者简介：杨夔生，（1781-1841），字伯夔，金匮人，芳灿子，官顺天蓟州知州。有《真松阁词》六卷。